STANOVISKO KOMISIE

k žiadosti o zmeny Protokolu č. 5 o štatúte Európskej investičnej banky, ktorú predložila Európska investičná banka 11. októbra 2018

so zreteľom na Zmluvu o fungovaní Európskej únie, a najmä na jej článok 308,

1.Európska investičná banka predložila Rade 11. októbra 2018 v súlade s článkom 308 Zmluvy o fungovaní Európskej únie žiadosť o zmenu svojho štatútu. Po prvé, Európska investičná banka navrhuje zmeniť svoj štatút, aby sa zohľadnilo vystúpenie Spojeného kráľovstva z Európskej únie, ktorým sa ukončí jeho členstvo v Európskej investičnej banke. Po druhé, Európska investičná banka navrhuje posilniť fungovanie svojej správnej rady tým, že sa umožní vymenovanie väčšieho počtu zástupcov. Po tretie, Európska investičná banka navrhuje rozšíriť používanie hlasovania kvalifikovanou väčšinou na rozhodovanie o operačnom pláne, vymenovanie členov predstavenstva a schvaľovanie rokovacieho poriadku.

2.Predpokladá sa, že všetky zmeny jej štatútu, ktoré navrhuje Európska investičná banka, nadobudnú účinnosť okamžite po vystúpení Spojeného kráľovstva z Európskej únie. V žiadosti sa takisto odkazuje na odôvodnenie týkajúce sa plánovaného zvýšenia základného imania upísaného ostatnými členskými štátmi, ktoré by malo prebiehať súbežne s ďalším posilnením riadenia Európskej investičnej banky.

I. Ku vzťahu medzi touto žiadosťou a vystúpením Spojeného kráľovstva z Európskej únie

3.Komisia nastoľuje otázku, či je vhodné spojiť nadobudnutie účinnosti celého tohto rozhodnutia s vystúpením Spojeného kráľovstva z EÚ. V žiadnom prípade nie je z právneho hľadiska nevyhnutné, aby plánované zmeny protokolu č. 5 nadobudli účinnosť v deň, keď Spojené kráľovstvo už nebude členským štátom.

4.Žiadosť Európskej investičnej banky obsahuje dve rozdielne kategórie zmien. V prvej kategórii sa jednoducho vyvodzuje dôsledok z vystúpenia Spojeného kráľovstva z Únie vypustením odkazu na kapitálový podiel Spojeného kráľovstva v článku 4 ods. 1, znížením počtu členov správnej rady v článku 9 ods. 2 prvej vete a vypustením odkazu na navrhnutie zástupcov Spojeným kráľovstvom v článku 9 ods. 2 treťom pododseku. Komisia môže tieto zmeny podporiť, ale chce zdôrazniť, že ich účinok bude mať len deklaratórny charakter. Vystúpenie Spojeného kráľovstva z EÚ si skutočne nevyžaduje predchádzajúcu zmenu zmlúv a protokolov, aby sa odstránili všetky odkazy na Spojené kráľovstvo. Tieto odkazy sa stanú v deň vystúpenia automaticky zastaranými. Ostatné zmeny, ktoré požadovala Európska investičná banka a ktoré obsahujú zmeny riadenia, majú naproti tomu konštitutívny charakter. Rada by tieto zmeny mohla považovať za primerané bez ohľadu na vystúpenie.

5.Komisia preto nastoľuje otázku, či by rozhodnutie Rady nemalo nadobudnúť účinnosť ku konkrétnemu dátumu, ktorý nie je spojený s vystúpením Spojeného kráľovstva, napríklad uverejnením v Úradnom vestníku Európskej únie. V takom prípade by s vystúpením Spojeného kráľovstva bolo spojené iba nadobudnutie účinnosti deklaratórnych zmien prvej kategórie. Tento alternatívny prístup by si vyžadoval určité technické prepracovanie rozhodnutia.

II. K žiadosti o vypustenie odkazov na podiel základného imania v držbe Spojeného kráľovstva

6.Európska investičná banka navrhuje vypustiť v článku 4 ods. 1 štatútu zmienku o kapitálovom podiele Spojeného kráľovstva vo výške 39 195 022 000 EUR.

7.Ako sa už uviedlo, z právneho hľadiska by sa všetky odkazy na Spojené kráľovstvo v zmluvách a protokoloch stali automaticky ku dňu vystúpenia zastaranými, a preto nie je v tomto zmysle potrebná výslovná zmena štatútu. V každom prípade sa znenie zmlúv a protokolov zosúladí s novou situáciou formálnou zmenou v súlade s článkom 48 Zmluvy o Európskej únii s cieľom vypustiť zastarané ustanovenia a pristúpiť k následným úpravám. Napriek tomu sa zdá prijateľné prikročiť k navrhovaným zmenám popri zmenách týkajúcich sa riadenia Európskej investičnej banky (ďalej len „oddiely III a IV“). Tento pozmeňujúci návrh možno preto v záujme jasnosti podporiť.

8.Európska investičná banka takisto navrhuje, aby sa suma celkového upísaného základného imania uvedená v tom istom článku zodpovedajúcim spôsobom znížila, pokiaľ „zostávajúce členské štáty“ pred dátumom vystúpenia nerozhodnú o zvýšení upísaného základného imania. Komisia predpokladá, že Rada guvernérov Európskej investičnej banky by prijala toto rozhodnutie na základe článku 4 ods. 3 svojho štatútu.

9.Komisia môže podporiť cieľ tohto návrhu, ale chce upozorniť na tieto právne aspekty: Základné imanie Európskej investičnej banky uvedené v článku 4 ods. 1 Protokolu č. 5 predstavuje celkový súčet podielov všetkých členských štátov uvedených v tomto ustanovení na základnom imaní banky. Ak Rada iba vypustí odkaz na Spojené kráľovstvo, musí pomerne znížiť celkové základné imanie. Rada vo svojom rozhodnutí nemôže zohľadniť možné rozhodnutie Európskej investičnej banky zvýšiť základné imanie a následné nové rozdelenie základného imania medzi členskými štátmi. V rozhodnutí Rady by sa preto mal uviesť (znížené) celkové základné imanie v dôsledku vystúpenia Spojeného kráľovstva. Súbežným rozhodnutím Rady guvernérov Európskej investičnej banky sa môže zvýšiť základné imanie (a stanoviť jeho rozdelenie medzi členské štáty pomerným dielom), ide však o samostatné rozhodnutie.

III. K vymenovaniu ďalších zástupcov do správnej rady

10.Európska investičná banka navrhuje zvýšiť počet zástupcov v správnej rade z 18 na 31. Nemecko, Francúzsko a Taliansko, ktoré už mali dvoch zástupcov, si tento počet ponechajú. Skupiny členských štátov, v ktorých bol predtým počet zástupcov nižší ako počet podielnikov, budú mať po zmene v danej skupine rovnaký počet zástupcov ako podielnikov. Komisia bude mať naďalej jedného zástupcu.

11.Keďže väčší počet zástupcov v správnej rade umožní Európskej investičnej banke využívať širšie skúsenosti na úrovni správnej rady, najmä so zreteľom na zámer lepšie využívať potenciál zástupcov v rozhodovacom procese správnej rady, najmä pokiaľ ide o analýzu finančných návrhov, Komisia môže tento návrh podporiť.

IV. K rozšíreniu hlasovania kvalifikovanou väčšinou namiesto hlasovania jednoduchou väčšinou

12.Európska investičná banka ďalej navrhuje rozšíriť rozsah hlasovania kvalifikovanou väčšinou v troch dôležitých oblastiach, v ktorých sa v súčasnosti vyžaduje jednoduchá väčšina. Ide o tieto oblasti: